Marion Erskine se ‘Akwarius’ jaag rilkoors op | Netwerk24
07 Desember 2017 08:00
Marion Erskine se volbloedriller Akwarius oor ’n reeksmoordenaar wat sy vroueslagoffers nadoods soos meerminne laat lyk, word Donderdag die eerste keer in Radioteater op RSG om 20:00 uitgesaai.
Die regisseur Bettie Kemp meen dié riller sal luisteraars onwillekeurig aan Suid-Afrika se baasspeurder Piet Byleveld herinner, wat vroeër vanjaar aan kanker dood is.
Alombekend as Piet Byl was hy talle reeksmoordenaars se moses.
Erskine is bekend om radiodramas soos Siembamba en Hashtag hasepad, asook sy jeugroman Vlerke vir almal wat vanjaar uitgereik is.
In Akwarius is die baasspeurder Sakkie Joubert ook ’n kaptein met heelwat reeksmoordenaars op sy kerfstok. Die laaste een – die een wat hy voor sy aftrede wil vastrek – bly hom ontwyk. Dit word ’n dodelike kat-en-muisspeletjie tussen die jagter en sy prooi.
Dié brutale reeksmoordenaar wat sy vroueslagoffers nadoods soos meerminne laat lyk, teister Johannesburg en omstreke. Die net om die gevreesde misdadiger trek al nouer totdat een van die lede van die ondersoekspan ’n skokkende onthulling maak wanneer dit reeds te laat is . . .
“Met die opneem van Akwarius het die span spontaan gevoel dat die radiodrama ter nagedagtenis aan Piet Byleveld wat op 24 Mei dood is, opgedra moet word,” sê Kemp.
Die ander spelers in Akwarius is Anrich Herbst, Magda van Biljon, Su-an Müller-Marais, Duncan Johnson en Mari Molefe van Heerden.
Akwarius is volwasse luisterstof en nie vir sensitiewe luisteraars bedoel nie. Dis wel bedoel vir dié wat gedy op spanning en ’n goeie skeut adrenalien.
Erskine is ook die skrywer van Donatello en Volksie, destyds beskryf as die eerste “chick-lit”-roman in Afrikaans wat deur ’n man geskryf is. ’n Paar jaar later volg sy radiodrama, As die donker die son insluk. Margot Luyt was die regisseur van dié debuutradiodrama wat met ’n ATKV-mediaveertjie as beste radiodrama bekroon is.